Document ID: 32003R0456

Κανονισμός (ΕΚ) αριθ. 456/2003 της Επιτροπής
της 12ης Μαρτίου 2003
για τον καθορισμό των ειδικών όρων σε θέματα προχρηματοδότησης της επιστροφής κατά την εξαγωγή για ορισμένα προϊόντα του τομέα του βοείου κρέατος που τίθενται υπό καθεστώς τελωνειακής αποταμίευσης ή ελεύθερης ζώνης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 33 παράγραφος 12,
Εκτιμώντας τα ακόλουθα:
(1) Το κεφάλαιο 3 του τίτλου II του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, περί των λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 253/2002(4), καθορίζει επακριβώς τους όρους εφαρμογής της προκαταβολής της επιστροφής για τα προϊόντα ή τα εμπορεύματα που τίθενται υπό καθεστώς τελωνειακής αποταμίευσης ή ελεύθερης ζώνης.
(2) Λαμβάνοντας υπόψη, αφενός μεν, τις συνθήκες παραγωγής ορισμένων βοείων κρεάτων χωρίς κόκαλα και τη θέση τους υπό το καθεστώς της προκαταβολής της επιστροφής μέσω της αποθεματοποιήσεώς τους και αφετέρου, τον τρόπο με τον οποίο εξάγονται τα προϊόντα αυτά, πρέπει να συμπληρωθούν οι διατάξεις ελέγχου που αναφέρονται στο άρθρο 27 του κανονισμού (ΕΚ) αριθ. 800/1999 με ειδικές διατάξεις. Αυτές οι συμπληρωματικές διατάξεις αφορούν ειδικότερα τη δημιουργία, από τους φορείς οι οποίοι επιθυμούν να συμμετάσχουν σ' αυτό το καθεστώς ενίσχυσης, μιας βάσης μηχανογραφημένων δεδομένων, εγκεκριμένης από την τελωνειακή αρχή που έχει αναλάβει τον έλεγχο και στην οποία έχει άμεση πρόσβαση.
(3) Για ορισμένα προϊόντα του τομέα του βοείου κρέατος, πρέπει να υπάρξει παρέκκλιση από την προθεσμία κατά τη διάρκεια της οποίας μπορούν να παραμείνουν υπό το καθεστώς της τελωνειακής αποταμίευσης ή των ελευθέρων ζωνών, που αναφέρεται στο άρθρο 29 παράγραφος 5 του κανονισμού (ΕΚ) αριθ. 800/1999. Για να μπορέσει να λειτουργήσει το καθεστώς αυτό λαμβάνοντας υπόψη τις ειδικές συνθήκες του τομέα του βοείου κρέατος, πρέπει να προβλεφθεί προθεσμία τεσσάρων μηνών.
(4) Για να βελτιωθεί η διαφάνεια των εργασιών, καθώς και η αποτελεσματικότητα και η ταχύτητα των ελέγχων, πρέπει να περιοριστεί ο αριθμός των εργασιών που θα υποβληθούν κατά τη μία ή την άλλη φάση της διαδικασίας.
(5) Για την ορθή λειτουργία του καθεστώτος, πρέπει να καθοριστούν τα κριτήρια του ελέγχου, η συχνότητά του και οι επιπτώσεις που θα υπάρχουν σε περίπτωση κατά την οποία διαπιστωθεί ασυμφωνία μεταξύ του φυσικού αποθέματος και του αποθέματος που έχει καταχωρηθεί στη βάση δεδομένων. Επιπλέον, πρέπει να γίνει παρέκκλιση από το άρθρο 26 παράγραφος 7 του κανονισμού (ΕΚ) αριθ. 800/1999.
(6) Η επιτροπή διαχείρισης βοείου κρέατος δεν διατύπωσε γνώμη εντός της προθεσμίας που καθορίστηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη των διατάξεων του κανονισμού (ΕΚ) αριθ. 800/1999, για τα προϊόντα που υπάγονται στους κωδικούς 0201 30 00 91/00 και 0201 30 00 91/20 της ονοματολογίας των γεωργικών προϊόντων για τις επιστροφές κατά την εξαγωγή που καθορίστηκε από τον κανονισμό (ΕΟΚ) αριθ. 3846/87 της Επιτροπής(5), η προχρηματοδότηση της εξαγωγικής επιστροφής, μέσω της αποθεματοποίησης των προϊόντων υπό το καθεστώς της τελωνειακής αποταμίευσης ή της ελεύθερης ζώνης, υπάγεται στους όρους του παρόντος κανονισμού.
Άρθρο 2
1. Για τα προϊόντα που αναφέρονται στο άρθρο 1, η αποδοχή στο καθεστώς της προχρηματοδότησης της επιστροφής μέσω της αποθεματοποίησης εξαρτάται από γραπτή άδεια που εκδίδει η τελωνειακή αρχή στην οποία έχει ανατεθεί η διαχείριση και ο έλεγχος του καθεστώτος αυτού.
2. Η άδεια που αναφέρεται στην παράγραφο 1 χορηγείται μόνον στους εμπορευόμενους που αναλαμβάνουν γραπτή δέσμευση να τηρούν ηλεκτρονική βάση δεδομένων των προϊόντων που θα τεθούν υπό το καθεστώς της προχρηματοδότησης της επιστροφής (εφεξής ονομαζόμενης "η βάση δεδομένων"). Εφόσον η αποθεματοποίηση διενεργείται σε περισσότερους τόπους, η άδεια μπορεί να δοθεί για μια βάση δεδομένων από τόπο αποθεματοποίησης.
Στην περίπτωση κατά την οποία πραγματοποιείται η αποθεματοποίηση, στο σύνολό της ή εν μέρει, από ένα τρίτο πρόσωπο που ενεργεί για λογαριασμό του εμπορευομένου, η βάση δεδομένων μπορεί να τηρηθεί από το άτομο αυτό, με την ευθύνη του εμπορευομένου που παραμένει ο εγγυητής της ακρίβειάς της.
Η αρμόδια τελωνειακή αρχή εξακριβώνει προηγουμένως την ύπαρξη και εξετάζει τη λειτουργία της βάσης δεδομένων προς την οποία πρέπει να έχει άμεση πρόσβαση χωρίς καμία προηγούμενη ανακοίνωση. Ο τρόπος πρόσβασης στη βάση δεδομένων προσδιορίζεται στην άδεια που αναφέρεται στην παράγραφο 1.
Άρθρο 3
Η βάση δεδομένων πρέπει:
α) να επιτρέπει τη διοικητική ιχνηλασιμότητα των κρεάτων που τίθενται υπό το καθεστώς, καθόλη τη διάρκεια της αποθεματοποίησης·
β) να παρέχει ενημερωμένη κατάσταση των ποσοτήτων κρέατος που είναι αποθεματοποιημένα η οποία πρέπει να είναι διαθέσιμη σε σχέση με κάθε ένα από τα κριτήρια που αναφέρονται στο τρίτο εδάφιο.
Η ιχνηλασιμότητα που αναφέρεται στο στοιχείο α) βασίζεται σε μοναδική εξακρίβωση των κρεάτων που προέρχονται από την ίδια εργασία αφαίρεσης των οστών του σφαγίου που πραγματοποιείται πριν από τη θέση των προϊόντων υπό το καθεστώς της προχρηματοδότησης της επιστροφής. Θεωρείται ως εργασία αφαιρέσεως των οστών, η παραγωγή κρέατος χωρίς κόκαλα, σε μια μέρα ή σε μέρος της ημέρας.
Η μοναδική εξακρίβωση που αναφέρεται στο δεύτερο εδάφιο περιλαμβάνει:
- έναν μοναδικό αριθμό,
- την ημερομηνία παραγωγής των κρεάτων χωρίς κόκαλα,
- τον αριθμό της "βεβαίωσης κρεάτων χωρίς κόκαλα" που αναφέρεται στο άρθρο 4 του κανονισμού (ΕΟΚ) αριθ. 1964/82 της Επιτροπής(6),
- τον αριθμό των χαρτοκιβωτίων ανά τύπο ληφθέντων τεμαχίων, με ένδειξη του καθαρού βάρους που διαπιστώθηκε πριν από την κατάψυξη.
Άρθρο 4
1. Η βάση δεδομένων πρέπει να ενημερώνεται και να εμφαίνονται τα εισερχόμενα ή εξερχόμενα προϊόντα, το αργότερο την ημέρα υποβολής της:
α) δήλωσης πληρωμής που αναφέρεται στο άρθρο 26 παράγραφος 1 του κανονισμού (ΕΚ) αριθ. 800/1999·
β) διασάφησης εξαγωγής που αναφέρεται στο άρθρο 32 του κανονισμού (ΕΚ) αριθ. 800/1999.
2. Η αποθεματοποίηση σε ένα κράτος μέλος εκτός από αυτό στο οποίο έγινε αποδεκτή η δήλωση πληρωμής, πρέπει να εμφαίνεται στη βάση δεδομένων. Ο φορέας που προτίθεται να προσφύγει σε μια τέτοια αποθεματοποίηση, πρέπει να ενημερώνει σχετικά την τελωνειακή αρχή. Η αρχή αυτή εγκρίνει, μεταξύ άλλων, τον τρόπο με τον οποίο διενεργείται η παρακολούθηση των συγκεκριμένων προϊόντων στη βάση δεδομένων.
Άρθρο 5
Η τελωνειακή αρχή αποδέχεται τις δηλώσεις που προβλέπονται στο άρθρο 4 εφόσον διαπιστώσει ότι η εργασία για την οποία έγινε η δήλωση έχει καταχωρηθεί στη βάση δεδομένων ως "είσοδος" ή "έξοδος".
Ωστόσο, η τελωνειακή αρχή μπορεί να αποδεχθεί τις δηλώσεις που προβλέπονται στο άρθρο 4 πριν προβεί στη διαπίστωση που προβλέπεται στο πρώτο εδάφιο. Στην περίπτωση αυτή, ο φορέας πρέπει να επιβεβαιώσει στην αρχή ότι η καταχώρηση που αντιστοιχεί στη βάση δεδομένων έχει πραγματοποιηθεί. Η τελωνειακή αρχή δύναται με τον τρόπο αυτό να μεταφέρει ή να ομαδοποιήσει αυτές τις διαπιστώσεις, αλλά πρέπει να τις διενεργεί τουλάχιστον μία φορά ανά περίοδο δύο ημερολογιακών μηνών.
Άρθρο 6
Σε περίπτωση εφαρμογής του άρθρου 30 του κανονισμού (ΕΚ) αριθ. 800/1999, η αποδοχή, από την αρμόδια αρχή του κράτους μέλους αποθεματοποίησης, του αντιγράφου ελέγχου T5 και της διασάφησης εξαγωγής εξαρτάται από τη διαβεβαίωση εκ μέρους του εμπορευομένου ότι έχει γίνει η αντίστοιχη καταχώρηση στη βάση δεδομένων.
Στην περίπτωση αυτή, η αρμόδια τελωνειακή αρχή του κράτους μέλους στο οποίο έγινε αποδεκτή η δήλωση πληρωμής παρέχει τη διασφάλιση, σύμφωνα με τα κριτήρια του δευτέρου εδαφίου του άρθρου 5, ότι η εργασία εμφαίνεται στη βάση δεδομένων.
Άρθρο 7
Μπορούν να γίνουν αποδεκτές το πολύ δύο δηλώσεις πληρωμής ανά εργασία αφαίρεσης των οστών του σφαγίου. Μια δήλωση πληρωμής μπορεί να αναφέρεται το πολύ σε δύο "βεβαιώσεις κρέατος χωρίς κόκαλα", που αναφέρονται στο άρθρο 4 του κανονισμού (ΕΟΚ) αριθ. 1964/82.
Άρθρο 8
Κατά παρέκκλιση του άρθρου 29 παράγραφος 5 του κανονισμού (ΕΚ) αριθ. 800/1999, η προθεσμία κατά τη διάρκεια της οποίας τα προϊόντα μπορούν να παραμείνουν υπό το καθεστώς της τελωνειακής αποταμίευσης ή των ελευθέρων ζωνών είναι τέσσερις μήνες που υπολογίζονται από την ημέρα αποδοχής της δήλωσης πληρωμής.
Άρθρο 9
1. Η τελωνειακή αρχή διενεργεί τουλάχιστον δύο αιφνίδιους έλεγχους ανά ημερολογιακό έτος επί της λειτουργίας και του περιεχομένου της βάσης δεδομένων.
Οι έλεγχοι αυτοί πρέπει να καλύπτουν συνολικά τουλάχιστον 5 % των συνολικών ποσοτήτων των προϊόντων τα οποία, σύμφωνα με τη βάση δεδομένων, βρίσκονται αποθεματοποιημένα κατά την ημέρα της ενάρξεως του ελέγχου. Ο έλεγχος αφορά κρέατα που επιλέγονται στον τόπο αποθεματοποίησης, τα οποία πρέπει να είναι καταχωρημένα στη βάση δεδομένων και, αντιστρόφως, κρέατα που είναι καταχωρημένα στη βάση δεδομένων πρέπει να εντοπιστούν στον τόπο αποθεματοποίησης.
Για κάθε έλεγχο πρέπει να συντάσσεται μία έκθεση.
Στην περίπτωση κατά την οποία το δείγμα των προϊόντων που θα ελεγχθούν περιλαμβάνει κρέατα που είναι αποθεματοποιημένα σε εγκαταστάσεις στο έδαφος άλλων κρατών μελών, η τελωνειακή αρχή εφαρμόζει τη διαδικασία της αμοιβαίας βοήθειας που αναφέρεται στο άρθρο 4 παράγραφος 1 του κανονισμού (ΕΚ) αριθ. 515/97 του Συμβουλίου(7).
2. Η τελωνειακή αρχή πληροφορεί τον οργανισμό πληρωμής της εξαγωγικής επιστροφής για:
α) κάθε άδεια που δόθηκε ή αφαιρέθηκε·
β) κάθε έλεγχο που διενεργήθηκε.
Όταν διαφαίνεται κίνδυνος παρατυπίας, οι οργανισμοί πληρωμής μπορούν να ζητήσουν από την τελωνειακή αρχή να διενεργήσει έλεγχο.
3. Οι διατάξεις του άρθρου 26 παράγραφος 7 του κανονισμού (ΕΚ) αριθ. 800/1999 δεν εφαρμόζονται στα προϊόντα που υπόκεινται στους ελέγχους που προβλέπονται στον παρόντα κανονισμό.
Άρθρο 10
Εάν η τελωνειακή αρχή διαπιστώσει ασυμφωνία μεταξύ του φυσικού αποθέματος και του αποθέματος που έχει καταχωρηθεί στη βάση δεδομένων ή παράβαση του άρθρου 4 παράγραφος 2, η άδεια που αναφέρεται στο άρθρο 2 παράγραφος 1 αφαιρείται για περίοδο που θα καθορισθεί από τα κράτη μέλη, η οποία δεν μπορεί να είναι βραχύτερη από τρεις μήνες που υπολογίζονται από την ημέρα της διαπίστωσης.
Δεν αφαιρείται η άδεια αν η παράβαση του άρθρου 4 παράγραφος 2 ή η ασυμφωνία μεταξύ του φυσικού αποθέματος και του αποθέματος που έχει καταχωρηθεί στη βάση δεδομένων είναι απόρροια ανωτέρας βίας.
Η άδεια δεν αφαιρείται επίσης εάν οι ελλείπουσες ποσότητες ή οι ποσότητες που δεν έχουν καταχωρηθεί στη βάση δεδομένων δεν υπερβαίνουν το 1 % κατά βάρος της συνολικής ποσότητας των προϊόντων που έχουν επιλεγεί για τον έλεγχο και απορρέουν από παραλείψεις ή απλά διοικητικά λάθη, με την προϋπόθεση ότι ελήφθησαν διορθωτικά μέτρα ώστε να μην επαναληφθούν παρόμοια λάθη. Σε περίπτωση υποτροπής, η τελωνειακή αρχή μπορεί να αφαιρέσει την άδεια.
Άρθρο 11
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται για τις δηλώσεις πληρωμής που έγιναν δεκτές από την 1η Οκτωβρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαρτίου 2003.

Labels: 12
3
17